Zagreb, 5. prosinca 2018.g.

**Z A P I S N I K**

sa **31. sjednice** Povjerenstva za odlučivanje o sukobu interesa održane dana 5. prosinca 2018. godine u prostorijama Povjerenstva za odlučivanje o sukobu interesa, s početkom u 13,00 sati.

**PRISUTNI:** Davorin Ivanjek, Tatijana Vučetić, Tončica Božić i Aleksandra Jozić-Ileković.

**Iz Ureda Povjerenstva:** Majda Uzelac i Martina Jurišić.

**ODSUTNI:** Nataša Novaković.

Predsjedava: zamjenik predsjednice Povjerenstva za odlučivanje o sukobu interesa Davorin Ivanjek.

Zamjenik predsjednice Povjerenstva otvara sjednicu i utvrđuje da će se usvajanje zapisnika sa 30. sjednice predložiti na slijedećoj sjednici Povjerenstva iz razloga jer zapisnik sa 30. sjednice, zbog kratkoće vremena, još nije sastavljen.

Zamjenik predsjednice Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-149/18, na zahtjev dužnosnika MATE FRANKOVIĆA, gradonačelnika Grada Dubrovnika,** izlaže predmet te navodi da dužnosnik traži mišljenje Povjerenstva u kojem u bitnom ističe kako se na 17. sjednica Gradskog Vijeća Grada Dubrovnika. 45. točka Dnevnog reda sjednice odnosila na Prijedlog zaključka o raspisivanju javnog natječaja za prodaju dijela nekretnine zemljišnoknjižne oznake 1275/5 k.o. Gruž. Dužnosnik je navedenu točku povukao te zatražio dostavu cjelokupne predmetne dokumentacije. Iz dostavljene dokumentacije razvidno je da je dužnosnica Orlanda Tokić, zamjenica gradonačelnika Grada Dubrovnika, koja navedenu dužnost obnaša kao volonter, za privatnog investitora Primorje gradnja d.o.o., kao ovlašteni projektant društva Apozito d.o.o., izradila Idjeni projekt, oznake 30/2017 koji je uključivao i kat. česticu br. 1275/5 k.o. Gruž, u vlasništvu Grada Dubrovnika. Dužnosnik u zahtjevu dalje navodi kako je, prema usmenim navodima dužnosnice Orlande Tokić, društvo Apozito d.o.o. još u siječnju 2017.g. ugovorilo izradu projektne dokumentacije sa društvom Primorje gradnja d.o.o., kada Orlanda Tokić nije obnašala dužnost zamjenice gradonačelnika Grada Dubrovnika. U konačnici, dužnosnik je 21. studenog 2018.g. Uputom za postupanje naložio zamjenici gradonačelnika Orlandi Tokić da ne obnaša više ovlasti koje su joj do tada bile povjerene, a do odluke Povjerenstva po predmetnom zahtjevu za davanjem mišljenja. Dužnosnik je u prilogu zahtjeva dostavio relevantnu dokumentaciju

Izvjestiteljica predlaže da se donese mišljenje da prema dostavljenim podacima i dokumentaciji ne proizlaze okolnosti koje bi prema mišljenju Povjerenstva upućivale da se dužnosnica Orlanda Tokić, zamjenica gradonačelnika Grada Dubrovnika, a povodom raspisivanja javnog natječaja za prodaju dijela nekretnine zk oznake 1275/5 k.o. Gruž, našla u situaciji sukoba interesa u smislu ZSSI-a ili da bi povrijedila druge odredbe ZSSI-a, budući da je izrada Idejnog projekta za trgovačko društvo Primorje gradnja d.o.o., od strane dužnosnice kao ovlaštenog projektanta, ugovoreno prije nego što je dužnosnica stupila na javnu dužnost zamjenice gradonačelnika Grada Dubrovnika te s obzirom da nakon stupanja na navedenu javnu dužnost dužnosnica nije, kao predstavnica Grada Dubrovnika, sudjelovala u postupku povodom zahtjeva društva Primirje gradnja d.o.o za otkup dijela nekretnine 1275/5 k.o. Gruž. Upućuje se dužnosnik Mato Franković, gradonačelnik Grada Dubrovnika, da se njegova zamjenica, Orlanda Tokić, dužna izuzeti od svih radnji koje bi kao predstavnica Grada Dubrovnika bila ovlaštena poduzimati u onim postupcima u kojima bi se kao stranka pojavio subjekt s kojim su dužnosnica kao ovlašteni projektant ili trgovačko društvo u kojem obavlja poslove projektanta bili u poslovnom odnosu. S obzirom da je gradonačelnik Grada Dubrovnika dužnosnici Orlandi Tokić povjerio nadzor nad radom i usmjeravanje Upravnog odjela za izgradnju i upravljanje projektima i Upravnog odjela za promet, upućuje se dužnosnik Mato Franković da se dužnosnica Orlanda Tokić dužna izuzeti od povjerenih poslova u onim postupcima u kojima bi navedene ustrojstvene jedinice Grada Dubrovnika nadzirale subjekte s kojima su dužnosnica kao ovlašteni projektant ili trgovačko društvo u kojem obavlja poslove projektanta bili u poslovnom odnosu ili poslove koje je obavljala kao ovlašteni projektant ili zaposlenica trgovačkog društva koje je te poslove obavljalo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-151/18, na zahtjev dužnosnika JOSIPA KLARIĆA, zamjenika općinskog načelnika Općine Pakoštane,** izlaže predmet te navodi da dužnosnik u zahtjevu za mišljenjem navodi da dužnost zamjenika općinskog načelnika Općine Pakoštane obnaša volonterski te da se prijavio na natječaj za stručno osposobljavanje bez zasnivanja radnog odnosa u Ministarstvu zdravstva na radnom mjestu višeg stručnog referenta za zdravstvenu zaštitu. S obzirom da je izabran za obavljanje stručnog osposobljavanja na navedenom radnom mjestu, dužnosnik od Povjerenstva traži mišljenje postoji li, sukladno ZSSI-u, ikakva prepreka za isto.

Izvjestiteljica predlaže da se donese mišljenje da sukladno odredbama ZSSI-a nema zapreke da dužnosnik za vrijeme obnašanja dužnosti zamjenika općinskog načelnika Općine Pakoštane, koju obnaša kao volonter, obavlja stručno osposobljavanje bez zasnivanja radnog odnosa u Ministarstvu zdravstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **M-152/18, na zahtjev dužnosnika PREDRAGA PLIŠKA, općinskog načelnika Općine Marčana,** izlaže predmet te navodi da dužnosnik u zahtjevu za mišljenjem ističe da se našao u situaciji sukoba interesa s obzirom da je, povodom obnašanja dužnosti općinskog načelnika, on osoba ovlaštena za zastupanje Općine Marčana, a da je njegov otac podnio tužbu protiv tužene Općine Marčana radi utvrđenja prava vlasništva na nekretninama i to na dvije katastarske čestice upisane u k.o. Rakalj, na kojima je Općina Marčana uknjižena kao vlasnik. Dužnosnik navodi da se navedeni parnični postupak vodi kod Općinskog suda u Puli - Pola, Stalna služba u Labinu te da je isti sud dana 23. studenoga 2018.g. dostavio poziv Općini Marčana kao tuženiku za podnošenje odgovora na tužbu i za pripremno ročište. Dužnosnik traži mišljenje Povjerenstva s uputom o načinu razrješavanja situacije sukoba interesa u kojoj se upravo našao.

Izvjestiteljica predlaže da se donese mišljenje da u cilju učinkovitog razrješenja situacije sukoba interesa i očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje dužnosnika da bez odgode Općinskom vijeću Općine Marčana obznani činjenicu da je u tijeku parnični postupak radi utvrđenja prava vlasništva na konkretnim nekretninama između njegova oca, kao tužitelja i Općine Marčana, kao tuženika, zatim da se izuzme od svih poslova vezanih za zastupanje Općine Marčana u navedenom parničnom postupku, pa tako i od eventualnog odabira odvjetnika i davanja punomoći, te da iste poslove u cijelosti povjeri zamjeniku općinskog načelnika, uz uputu da, ukoliko Općinu Marčana zastupa stalno angažirani odvjetnik, za zastupanje u ovom parničnom postupku bude odabran drugi odvjetnik.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Zamjenik predsjednice Povjerenstva Davorin Ivanjek kao izvjestitelj u predmetu **M-153/18, na zahtjev dužnosnika MARTINA BARIČEVIĆA, općinskog načelnika Općine Jasenice,** izlaže predmet te navodi da je dužnosnik zatražio mišljenje Povjerenstva može li za vrijeme obnašanja dužnosti općinskog načelnika Općine Jasenice obavljati funkciju člana upravnog vijeća ustanove županijska uprava za ceste, čiji je osnivač županija.

Izvjestitelj predlaže da se donese mišljenje da na temelju članka 14. stavka 2. ZSSI-a dužnosnik može za vrijeme obnašanja navedene dužnosti obavljati funkciju člana upravnog vijeća županijske uprave za ceste, ako je predmetna ustanova proglašena pravnom osobom od posebnog interesa za državu ili jedinicu područne (regionalne) odnosno lokalne samouprave, ali bez prava pravo na naknadu u toj ulozi, osim prava na naknadu putnih i drugih opravdanih troškova te pod uvjetom da već prethodno nije član upravnog vijeća dviju ustanova od posebnog interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Zamjenik predsjednice Povjerenstva Davorin Ivanjek kao izvjestitelj u predmetu **P-363/18, na zahtjev GORDANE JUGOVIĆ, rukovoditeljice korporativnih komunikacija trgovačkog društva Petrokemija d.d.,** izlaže predmet te navodi da se u zahtjevu ističe da se trgovačko društvo Petrokemija d.d. od 31. listopada 2018.g. nalazi u pretežito privatnom vlasništvu. Slijedom ove okolnosti traži se mišljenje Povjerenstva vezano za status dužnosnika Davora Žmegača, člana Uprave trgovačkog društva Petrokemija d.d. do navedenog dana te predsjednika Uprave istog trgovačkog društva od dana 31. listopada 2018.g. pa nadalje, u smislu obveze podnošenja izvješća o imovinskom stanju koja je propisana odredbama ZSSI-a te podnošenja potrebne dokumentacije, a kako bi se navedeni dužnosnik brisao iz Registra dužnosnika.

Izvjestitelj predlaže da se donese očitovanje da je na temelju članka 8. stavka 2. ZSSI-a dužnosnik dužan Povjerenstvu podnijeti izvješće o imovinskom stanju povodom prestanka obnašanja navedene dužnosti u roku od 30 dana od dana prestanka njezina obnašanja. Obzirom da dužnosnika ograničenje iz članka 14. stavka 1. ZSSI-a koje se odnosi na nedopustivost obavljanja funkcije člana uprave trgovačkog društva na temelju članka 20. stavka 3. ZSSI-a obvezuje i u razdoblju od 12 mjeseci od dana prestanka obnašanja dužnosti, dužnosnik ne može u razdoblju od 12 mjeseci od dana provedbe upisa povećanja temeljnog kapitala navedenog trgovačkog društva, kada je prestao u svojstvu dužnosnika iz članka 3. ZSSI-a stavka 1. podstavka 41. ZSSI-a obavljati funkciju predsjednika Uprave trgovačkog društva Petrokemija d.d., obavljati funkciju predsjednika/člana Uprave trgovačkog društva Petrokemija d.d. ili bilo kojeg drugog trgovačkog društva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost. Sjednica je završena u 13,50 sati.

**Zapisnik sastavila**

**Tajnica Povjerenstva: Zamjenik predsjednice Povjerenstva:**

**Majda Uzelac, dipl.iur. Davorin Ivanjek, dipl.iur.**